A BIZOTTSÁG HATÁROZATA
(2007. június 8.)
az etaboxámnak a 91/414/EGK tanácsi irányelv I. mellékletébe történő lehetséges felvétele céljából részletes vizsgálatra benyújtott dokumentáció teljességének elvi elismeréséről szóló 2004/409/EK határozat hatályon kívül helyezéséről
(az értesítés a C(2007) 2336. számú dokumentummal történt)
(EGT vonatkozású szöveg)
(2007/396/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (1), és különösen annak 6. cikkének (3) bekezdésére,
mivel:
(1)
A 91/414/EGK irányelv 6. cikkének (2) bekezdésével összhangban az Egyesült Királyság 2003. szeptember 30-án kérelmet kapott az LG Life Science Ltd.-től az etaboxám hatóanyagnak a 91/414/EGK irányelv I. mellékletébe történő felvételére vonatkozóan.
(2)
A 2004/409/EK bizottsági határozat (2) megerősítette, hogy az előzetes vizsgálat alapján a dosszié „teljes”, abban az értelemben, hogy elvben kielégíti a 91/414/EGK irányelv II. és III. mellékletében meghatározott adatszolgáltatási és tájékoztatási követelményeket.
(3)
A tagállamok ezzel lehetőséget kaptak az etaboxámot tartalmazó növényvédő szerekre vonatkozó ideiglenes engedélyek kiadására, a 91/414/EGK irányelv 8. cikkének (1) bekezdésével összhangban. Egyetlen tagállam sem élt ezzel a lehetőséggel.
(4)
Az Egyesült Királyság jelezte a Bizottságnál, hogy a dosszié részletes vizsgálatakor kiderült, számos, a 91/414/EGK irányelv II. és III. mellékletében előírt lényeges adat nem volt megtalálható. Ezek javarészt toxikológiai vonatkozásúak voltak. Ezért az etaboxámra vonatkozó dosszié nem tekinthető teljesnek.
(5)
A 2004/409/EK határozatot hatályon kívül kell helyezni.
(6)
Az ebben a határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2004/409/EK határozat hatályát veszti.
2. cikk
Ennek a határozatnak a tagállamok a címzettjei.
Kelt Brüsszelben, 2007. június 8-án.